มะกันเริ่มแล้วกำจัด‘เหลือบ’เก็งกำไรน้ำมัน
สหรัฐขยับเร่งกวาดล้างเหลือบเก็งกำไรน้ำมัน
20 ส.ค. 2554

สหรัฐขยับเร่งกวาดล้างเหลือบเก็งกำไรน้ำมัน 
กระทรวงยุติธรรมสหรัฐประกาศลั่นเดินหน้าตรวจสอบกรณีการเก็งกำไรน้ำมันในตลาดให้มากขึ้น หลังจากที่ราคาน้ำมันในสหรัฐพุ่งขึ้นอย่างต่อเนื่อง จนเริ่มส่งผลกระทบต่อภาวะเงินเฟ้อในประเทศ
ความเคลื่อนไหวดังกล่าวมีขึ้นหลังจากที่ประธานาธิบดี บารัก โอบามา ประกาศลั่นว่า ราคาน้ำมันในประเทศที่พุ่งสูงขึ้นนั้นเป็นผลมาจากการเก็งกำไรในตลาดน้ำมัน โดยทางด้านกระทรวงยุติธรรมจะจัดตั้งคณะทำงานพิเศษขึ้นเพื่อดูแลปัญหานี้โดยเฉพาะ
ทั้งนี้ ราคาน้ำมันในสหรัฐเพิ่มขึ้นถึง 8% นับตั้งแต่เดือนที่แล้ว และเพิ่มขึ้นถึง 35% เมื่อเทียบกับช่วงเดียวกันของปีที่แล้ว
เอริก โฮลเดอร์ รัฐมนตรียุติธรรมสหรัฐระบุว่า แม้ว่าจะมีเหตุผลพอที่จะทำให้ราคาน้ำมันในตลาดเพิ่มสูงขึ้นแต่ทว่า ก็ขอร้องให้ทุกฝ่ายหยุดการกระทำที่ถือเป็นการผิดกฎหมาย
“เราจะจับตาอย่างใกล้ชิดในตลาดน้ำมันว่าเกิดความผิดปกติใดๆ ขึ้นบ้างเพื่อที่จะสร้างความมั่นใจให้กับผู้บริโภคว่าพวกเขาจะต้องไม่จ่ายราคาที่แพงขึ้นจากการกระทำที่ผิดกฎหมาย” เอริก กล่าว
เมื่อวันอังคารที่ผ่านมา ประธานา ธิบดี บารัก โอบามา ได้กล่าวไว้ว่า ราคาน้ำมันที่ปรับเพิ่มขึ้นเป็นผลมาจากการขาดปริมาณน้ำมันในตลาด และถือว่าน้ำมันมีเพียงพอต่อความต้องการของโลกแต่ปัญหานั้นอยู่ที่การขายน้ำมันในตลาด และการเก็งกำไร ที่กำลังเกิดการพนันราคากัน